নিউ টাউন, কলকাতা
নিউ টাউন বা রাজারহাট নিউ টাউন হল ভারতের পশ্চিমবঙ্গ রাজ্যের একটি পরিকল্পিত শহর। এটি পশ্চিমবঙ্গের রাজধানী কলকাতার একটি উপশহর এবং এটি নিউ টাউন কলকাতা উন্নয়ন কর্তৃপক্ষ (এনকেডিএ) দ্বারা পরিচালিত। ভারত সরকার নিউ টাউনকে "সোলার সিটি" ও "স্মার্ট গ্রিন সিটি" বলে আখ্যায়িত করেছে। বিধাননগরের মতো নিউ টাউনে তথ্যপ্রযুক্তি শিল্প গড়ে উঠেছে। এটি দেশে দ্রুত বর্ধনশীল প্রধান শহরগুলির মধ্য একটি। এখানে আবাসন ও নির্মাণ শিল্পেরও প্রসার ঘটেছে। পশ্চিমবঙ্গ আবাসন পরিকাঠামো উন্নয়ন সংস্থার (হিডকো) পরিকল্পনায় নিউ টাউনে সড়ক, নিষ্কাশন, নর্দমা ব্যবস্থা, জলের সরবরাহের লাইন, প্রধান সৌন্দর্যায়ন সম্পর্কিত অবকাঠামোগত কাজ এবং ভবন, প্রকল্প, উদ্যান, জাদুঘর, ভূগর্ভপথ, উড়ালপুল ইত্যাদির মতো নির্মাণ কাজ সম্পাদন হয়।